Gandia consolida el seu projecte SICTED i  l'ampliació a la comarca
28 febrer 2023

## Gandia consolida el seu projecte SICTED i l'ampliació a la comarca28 febrer 2023Última actualització: 28 febrer 2023

![](../gestion/img/84b961c18b272f2762e993b58a377399a0250bb1430bb732d5edf29077c93ee1.jpg)  
  

El **Reial Monestir de Sant Jeroni de Cotalba** a Alfauir va acollir ahir la VIII entrega dels diplomes **SICTED** (Sistema Integral de Qualitat Turística Espanyola a Destinacions). Una trobada que ha servit per reconéixer els grups de millora del SICTED en matèria de Sostenibilitat i Economia Circular, Accessibilitat i Creació de Productes i Experiències en el marc del Pla de Sostenibilitat Turística 2021-2023, finançat pel Ministeri d'Indústria, Comerç i Turisme mitjançant la Secretaria d'Estat de Turisme, Turisme Comunitat Valenciana i l'Ajuntament de Gandia.  
  
Es van lliurar 10 diplomes a empreses de nova distinció i 42 diplomes d'empreses que han renovat el segell. Pel que fa als reconeixements dels grups de millora, es van atorgar 25 del grup de sostenibilitat turística, 18 de creació d'experiències turístiques i 23 d'accessibilitat universal.  
  
L'acte, al qual van assistir representants del sector turístic i institucionals de tota la comarca, va comptar amb les intervencions la directora General de Comerç, Artesania i Consum, **Rosana Seguí**; el regidor de turisme, **Vicent Mascarell**, i de l'alcalde de Gandia, **José Manuel Prieto.**  
  
Durant la seua intervenció, **Rosana Seguí** ha afirmat que els premis SICTED tenen "_molta importància al comerç i el turisme a la nostra comarca. Les empreses locals que han obtingut aquests premis són les que poden proporcionar experiències úniques i autèntiques als visitants_" i destacava que el sistema SICTED fomenta la millora contínua al sector turístic per la qual cosa "_es millora la qualitat de vida dels residents locals per a poder impulsar l'economia. Els premis SICTED són una eina valuosa i necessària tant pel comerç com pel turisme a La Safor_".  
  
**Vicent Mascarell** ha volgut destacar el fet que la gala haja eixit de Gandia com una aposta que cerca un doble missatge. D'una banda, que Gandia com a destinació turística va més enllà del mateix terme, de la nostra platja i del nostre patrimoni. _“La suma de diferents ofertes i realitats ens fa millors. Som més forts i ens enriquim més amb altres iniciatives empresarials o gastronòmiques que hi ha més enllà de Gandia_".  
Per altra banda, "_hem vingut ací pel lloc en si. La monumentalitat, la necessitat de reivindicar l'espai lligat a la història de la nostra comarca. És possible fer negoci des d'una mirada sostenible i innovadora_".  
  
Finalment, **José Manuel Prieto** ha incidit que Gandia és la ciutat valenciana amb més distincions SICTED i que aquesta aposta "_parla bé de dos valors que volia referenciar: el primer és fer molt millor el que ja fem molt bé. El turisme és el senyal d'identitat de Gandia, però també el comerç. El segon, el de la tenacitat i la superació, que va a l'esperit dels emprenedors i emprenedores que continuen alçant la persiana cada dia. Per mi és un honor referenciar el lideratge i la capitalitat d'una ciutat que incorpora el vector de transgredir termes municipals, una ciutat hospitalària i amb la façana de paisatge de la millor platja d'Espanya_".